**Møllebakken afd. 004, afdelingsmøde torsdag d. 29-01-2015.**

 Formandens beretning for året 2014:

Det forgangne år på Møllebakken har været et stille år. Der har ikke været de store projekter og mest er tiden brugt på færdiggørelsen af diverse igangsatte projekter fra 2013. Flytninger har der kun været 4 af, og de har ikke krævet større opmærksomhed.

Det mest nævneværdige er det nyligt opsatte skumringsrelæ, som justerer lyset i opgangene bedre efter dagslyset og når udendørs-lyset er tændt. Det vil sige at der er lys ved lyd i opgangene når det er mørkt nok udenfor om dagen. Det er tanken at der ligeledes skal sættes skumringsrelæ på udendørslyset, som ligenu styres af ure som stilles af gårdmændene. Skumringsrelæet er opsat uden beregning af Wirework, som har stået for installeringen af lyset i opgangene.

I vaskerierne skulle der gerne være færdiggjort alle fejl og mangler efter den store renovering og fornyelse. Ligeledes er der etableret ugentlig rengøring.

En anden nævneværdig forandring er det nye kabel-tv. Det blev afgjort ved afstemning, at alle beboere som standard har den lille pakke installeret, og at hver husstand således selv skal kontakte You-see for at få udvidet valget af kanaler til andre pakkestørrelser. Det er gået forholdsvis gnidningsfrit og er et afsluttet kapitel.

Fremtidssikrings-analysen er også fremskreden og der har været gennemført besøg i flere lejligheder. Der er blevet målt og fotograferet og beboerne er blevet interviewet om hvilke tanker og muligheder de ønsker for fremtidens bolig. Det sidste halvår af 2014 har det ligget meget stille og vi afventer spændt hvilke skridt der tages i dette projekt i 2015.

I forsamlingshuset er der kommet nye havemøbler på terrassen. Et borde-bænkesæt og en almindelig bænk i vedligeholdelsesfrit materiale er sat op bagved huset. Ligeledes er det planen at der snarest muligt indkøbes nye stole til brug indendørs. Forsamlingshuset er blevet brugt godt i 2014 og vi vil gerne fortsat gøre det attraktivt at leje.

I forsommeren 2014 gik turen til BonBonland. En udflugt som var en succes og som bestyrelsen håber kan blive en tilbagevendende begivenhed for beboerne på Møllebakken.

Næste side ->

Bestyrelsen vil også gerne komme med en opfordring til alle beboere. Der har været nogle uheldige episoder, hvor beboere har følt sig krænket og hvor der har været uoverensstemmelser. Vi vil gerne huske alle på, at det kræver en ekstra indsats af alle at bo i et etagebyggeri. Det er vigtigt at tage hensyn til hinanden og især give hinanden albuerum.

I vaskekælderen i Blok D, har der været en oplevelse af, at ikke alle overholder de regler som tidligere har været for ophængning af tørretøj. Disse hændelser har udmyntet sig i, at beboere er kommet ned og har fundet alt deres rene tøj taget ned af snorene og smidt på gulvet. Dette er fuldstændig uacceptabelt.

Ligeledes har der været hændelser hvor beboere har klaget over støj i enkeltstående tilfælde og så er man blevet uvenner over dette.

Der opstår i kølvandet på sådanne episoder en uheldig stemning i bebyggelsen og folk bliver mistroiske og anklagende. Bestyrelsen vil derfor gerne opfordre til besindighed. Vi vil gerne huske alle på at vi alle skal være her, og at hver enkelt er nødt til at se indad og huske på, at nogle gange krydser man måske selv andres vej uheldigt. Der er som udgangspunkt ingen grund til at tro at andre mennesker bevidst generer hverandre, men at i et sådan byggeri som dette, kræver det en positiv tilgang til hinandens tilstedeværelse at vi alle kan bo her.

Bestyrelsen vil slutteligt takke både beboere og ansatte, for året som er gået.

På bestyrelsens vegne

Julie Stocklund

Formand